Skubbe | Dion se gedagtes
Ek het oorweeg om eers liries te waks oor die redes vir my verslawing aan visvang.
Ek kan baie sê oor die opgewondenheid van die voorbereiding, pyne van vroeg opstaan, aankoms by misbedekte waters, terapeutiese stil tye langs spieël-oppervlaktes kort-kort versteur deur roeringe wat probeer weggee wat daaronder aangaan.
Vroeg-oggend dolfyne kom dagsê.
Ek kan prosa skryf oor die kleurvolle mooi van 'n son wat skynbaar homself uit die stille oggendsee uitlig, soutsproei op my gesig, die eerste fladdering van 'n byt, lam arms na 'n verwoede kragmeting, kinders wat dink pa is 'n held omdat hy met sy eie hande kos op die tafel sit.
Die son is wakker - waardig van 'n skildery...
Maar ek gaan nie. Meeste mense verstaan dit nie, so ek gaan julle nie verveel nie. As julle wel bietjie belangstel, hier is so paar van my oorwinnings.
Ons see-spore, wat vinnig verdwyn.
Kleurryke skepping, weer vrygelaat.
5.5kg Rooi stompneus op die dek, koffiefles langsaan.
Bosbokstrand se wit water.
Bosbok blouvis! Net oor 4kg.
Op pad na die groot water...
op Maart 17, 2009 at 8:46 vm | Antwoord Zee
Nee kyk, ek kan nou nog nie verstaan hoekom julle mans so in vervoering raak oor visvang nie! Al wat ek weet is dat oupa nie kan wag om sy klein mannetjie viswaters toe te vat nie!
op Maart 17, 2009 at 10:03 vm | Antwoord vullisblik
Toemaar, ek kan ook nie eintlik my vinger mooi lê op die visvang-ding nie. Dis maar seker hoekom ons mansmense met sulke veelkleurige redes uitkom wanneer iemand ons vra! Oupa is gelukkig. Ek wens partykeer ek het 'n seun gehad wat saam met my langs die water kon sit, maar partykeer geniet ek dit om net so bietjie alleen tussen die "rose" uit te kom…
op September 13, 2010 at 9:11 nm | Antwoord Wilhelm
Nou is ons op dieselfde page en klaar !!
n Ware groot voorreg wat gereeld benut moet word.En dit gaan oor soveel meer as die vis.
Jy het my ernstig laat terugverlang na die dae.
op September 14, 2010 at 10:04 vm | Antwoord Dion
Man ja, ek wens ek kan meer daar buite wees! Maar soos jy weet, dis maar 'n duur stokperdjie en die weer speel maar baie min saam deesdae…